For et år siden erklærede Indenrigsministeriets valgbarhedsnævn ham uværdig til at fortsætte i Mariagerfjords byråd på grund af en voldsdom. I aftes gjorde den 26-årige eks-viceborgmester Nicolaj Holm comeback, da hans parti - De Radikale - opstillede ham som ny folketingskandidat i Frederikshavn-kredsen. Det skriver NORDJYSKE Stiftstidende. Valget af den ny kandidat skete efter indstilling fra en enstemmig kredsbestyrelse.- Det var en træls episode med dommen, men vi betragter det mest som en familiestrid, der udviklede sig uheldigt. Sagen ændrer ikke ved, at vi ser Nicolaj som en af fremtidens mænd i partiet, siger kredsformand Hans Jørgen Nygaard, der kalder den ny kandidat "særdeles kompetent". Kredsformanden mener, at der er pæne chancer for, at Nicolaj Holm kan opnå valg til Folketinget "inden for de næste par perioder".Her og nu er der nemlig ingen, der kan true Marianne Jelved, der siden 1994 har siddet på det enlige radikale mandat i Nordjylland. Intet tyder i øjeblikket på, at partiet kan opnå mere end det ene mandat i landsdelen, så Nicolaj Holm - og partiets øvrige folketingskandidater - satser på at bringe sig i en gunstig position, når den 64-årige Jelved vælger at stoppe. Ved valget i november i fjor var det byrådsmedlem Daniel Nyboe Andersen fra Aalborg, der blev 1. suppleant til tinget. - Jeg tror ikke, Marianne stopper i denne valgperiode eller den næste for den sags skyld. Hun er frisk og fuld af energi. Så mit mål er at blive den, der på et senere tidspunkt kan repræsentere De Radikale i Nordjylland på Christiansborg, siger Nicolaj Holm til NORDJYSKE Stiftstidende. Folketingskandidat har han prøvet at være før - i fødebyen Hobro og Mariagerfjord-kredsen. Denne post trak han sig dog fra i kølvandet på den dom på 40 dages betinget fængsel, som han i november 2006 blev idømt ved byretten i Hobro. En dom, som Nicolaj Holm er fuldt bevidst om, vil følge ham i hans nye politiske hverv. - Jeg ser det lidt som en fodboldkamp. Jeg scorede et enormt selvmål og blev taget af banen. Nu får vælgerne mulighed for at sætte et nyt hold, og jeg håber, at de vil give mig mulighed for at score i det rigtige mål. For et år siden fandt Valgbarhedsnævnet dig uværdig til at sidde i byrådet. Føler du dig værdig til at bestride et politisk hverv i dag? - Det er en ældre, mere ydmyg og mere tænksom Nicolaj, du ser i dag. Men om jeg er værdig eller ej, bør vælgerne alene afgøre, siger Nicolaj Holm, som ikke lægger skjul på, at han særdeles gerne vil fortsætte sit politiske projekt: - - Jeg vil rigtig gerne være med til at sikre, at der på Christiansborg træffes langsigtede politiske beslutninger. Jeg er ked af, at så meget i dagens Danmark styres ved hjælp af beslutninger, der træffes uden at lytte til ekspertisen - beslutninger, som efter få måneder eller år alt for ofte viser sig at være forkerte, siger han til NORDJYSKE.
Nicolaj Holm vil tilbage til politik.